CELEX: 32022R0751
Language: da
Date: 2022-05-16 00:00:00
Title: Kommissionens gennemførelsesforordning (EU) 2022/751 af 16. maj 2022 om afvisning af at godkende aktivstoffet chlorpicrin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EØS-relevant tekst)

17.5.2022   
               
               
                  DA
               
               
                  Den Europæiske Unions Tidende
               
               
                  L 138/11
               
            
         KOMMISSIONENS GENNEMFØRELSESFORORDNING (EU) 2022/751
         af 16. maj 2022
         om afvisning af at godkende aktivstoffet chlorpicrin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 13, stk. 2, og
         ud fra følgende betragtninger:
         
                     (1)
                  
                  
                     Den 21. december 2014 indgav European Chloropicrin Group (ECG) en ansøgning til Det Forenede Kongerige (»den rapporterende medlemsstat«) om godkendelse af aktivstoffet chlorpicrin i henhold til artikel 7, stk. 1, i forordning (EF) nr. 1107/2009.
                  
               
                     (2)
                  
                  
                     I henhold til artikel 9, stk. 3, i forordning (EF) nr. 1107/2009 meddelte den rapporterende medlemsstat den 18. juni 2014 ansøgeren, de øvrige medlemsstater, Kommissionen og Den Europæiske Fødevaresikkerhedsautoritet (»autoriteten«), at ansøgningen kunne antages.
                  
               
                     (3)
                  
                  
                     Dette aktivstofs virkninger for menneskers og dyrs sundhed og miljøet er blevet vurderet i henhold til artikel 11, stk. 2 og 3, i forordning (EF) nr. 1107/2009 for det anvendelsesformål, som ansøgeren har foreslået. Den 12. december 2017 forelagde den rapporterende medlemsstat et udkast til en vurderingsrapport for Kommissionen og autoriteten.
                  
               
                     (4)
                  
                  
                     I henhold til artikel 12, stk. 1, i nævnte forordning fremsendte autoriteten udkastet til vurderingsrapport fra den rapporterende medlemsstat til ansøgeren og de øvrige medlemsstater og iværksatte en offentlig høring om det.
                  
               
                     (5)
                  
                  
                     I henhold til artikel 12, stk. 3, i forordning (EF) nr. 1107/2009 anmodede autoriteten ansøgeren om at fremlægge supplerende oplysninger for medlemsstaterne, Kommissionen og autoriteten.
                  
               
                     (6)
                  
                  
                     Efter Det Forenede Kongeriges meddelelse om sin beslutning om at udtræde af Unionen i henhold til artikel 50 i traktaten om Den Europæiske Union overtog Italien under peerevalueringen ansvaret for dette aktivstof som rapporterende medlemsstat i juni 2019.
                  
               
                     (7)
                  
                  
                     Den rapporterende medlemsstats vurdering af de supplerende oplysninger blev forelagt autoriteten i form af et opdateret udkast til vurderingsrapport.
                  
               
                     (8)
                  
                  
                     Udkastet til vurderingsrapporten blev behandlet af medlemsstaterne og autoriteten. Den 30. januar 2020 forelagde autoriteten Kommissionen sin konklusion (2) om risikovurderingen vedrørende chlorpicrin.
                  
               
                     (9)
                  
                  
                     Autoriteten anførte i sin konklusion, at den på grundlag af de foreliggende oplysninger ikke kunne færdiggøre risikovurderingen for forbrugere, brugere, arbejdstagere, andre tilstedeværende og beboere og identificerede potentielle problemer for grundvandet, makroorganismer og mikroorganismer i jorden samt for leddyr i jorden, der ikke er målarter.
                  
               
                     (10)
                  
                  
                     Desuden kunne vurderingen af risiciene for vandorganismer, bier, leddyr, der lever på blade, og som ikke er målarter, regnorme og landplanter, der ikke er målarter, ikke afsluttes.
                  
               
                     (11)
                  
                  
                     Kommissionen opfordrede ansøgeren til at fremsætte sine bemærkninger til både autoritetens konklusion og — i henhold til artikel 13, stk. 1, i forordning (EF) nr. 1107/2009 — til udkastet til vurderingsrapporten. Ansøgeren fremsatte sine bemærkninger, som er blevet nøje gennemgået.
                  
               
                     (12)
                  
                  
                     Kommissionen forelagde en vurderingsrapport og et udkast til forordning om afvisning af at godkende aktivstoffet chlorpicrin for Den Stående Komité for Planter, Dyr, Fødevarer og Foder den 22. oktober 2021. Kommissionen bemærkede, at de betænkeligheder, som autoriteten havde påpeget, ikke kunne fjernes, og at det derfor ikke kunne konkluderes, at godkendelseskriterierne er opfyldt.
                  
               
                     (13)
                  
                  
                     Ved skrivelse af 18. januar 2022 trak ansøgeren sin ansøgning om godkendelse af chlorpicrin tilbage. Chlorpicrin bør derfor ikke godkendes.
                  
               
                     (14)
                  
                  
                     Denne forordning er ikke til hinder for, at der kan indgives en ny ansøgning vedrørende godkendelse af chlorpicrin i henhold til artikel 7 i forordning (EF) nr. 1107/2009.
                  
               
                     (15)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Afvisning af at godkende aktivstoffet
            Aktivstoffet chlorpicrin godkendes ikke.
         
         
            Artikel 2
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. maj 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 309 af 24.11.2009, s. 1.
         
            (2)  EFSA Journal 2020;18(3):6028, Conclusion on the peer review of the pesticide risk assessment of the active substance chloropicrin. doi:10.2903/j.efsa.2020.6028.